सोरखारा कर’नानि थाखाय होनाय लकडाउनखौ एसे फुरुंनानै होनाय लोगो-लोगो सुबुंफोरनि गेजेराव मास्क गाननाय आरो समाजारि जानथाय गोयै बादि थासारि नुनो मोननाय जादों। जेन जों कर’ना जिउसानिफ्राय उदां जानाय बादि थासारि सोमजिदों। हाथाय-बाजार, दखानफोराव सुबुंफोरनि थुबुर जानायखौ नुनो मोननाय जादों। बिनिखायनो गोबां सुबुंफोरखौ मास्क बाहायनायखौ नुनो मोननाय जाया ।भेकसिनखौ सोनारनानै गासैबो उदाङै गिदिंद्ला बायनाय थासारि सोमजिदों। केरेला हादरसायाव जानाय थासारि बादि गासै हादरावनो सोमजिगोन बादि नुनो मोनो। भारत हादराव दासान्दै थासारिया एसे गिख्रंथाव जानानै दं। हादराव भेकसिन थुनायखौ गोख्रै जानाय नुनो मोननाय जादों । मोनसे बाथ्राखौ गोसोयाव लाखिनो नांगोनदि भेकसिनाल’ भारत हादरखौ कर’नानि थामथि दोहौनिफ्राय रैखा खालामनो हाया, जुदि सुबुंफोरा कर’नानि थाखाय फोसावनाय नेम-खान्थिफोरखौ मानियाब्ला। भेकसिन थुनाया गोख्रै जानायखाय कर’ना जिउसानि सनदेरनाया खमायदों होननानै साननानै कर’ना जिउसाया जोबबाय साननाया गोरोन्थि ।